«Дыщэ микрофон» зратахэр
Профсоюзхэм щэнхабзэмкIэ я унэм пшыхь гуапэ щекIуэкIащ. Кавказым и макъамэ гъуазджэм и саугъэт нэхъыщхьэр — «Дыщэ микрофон»-р зыхуагъэфэща уэрэджыIакIуэхэр абы щагъэлъэпIащ. Зэхыхьэр къызэригъэпэщащ Дунейпсо Арткомитетым и унафэщIым и къуэдзэ, Дунейпсо Арткомитетым Кавказ Ищхъэрэм щиIэ къудамэм и унафэщI, Къэбэрдей-Балъкъэр, Къэрэшей-Шэрджэс, Абхъаз, Осетие Ипщэ, Дагъыстэн, Ингуш республикэхэм гъуазджэхэмкIэ щIыхь зиIэ я лэжьакIуэ Бейтыгъуэн Iэуес.
«Дыщэ микрофон»-р Къуэдз Iэбубэчыр ират. Пшыхьыр ирагъэкIуэкIащ «Урысей 1» къэрал телерадиокомпанием и Къэбэрдей-Балъкъэр къудамэм и диктор Сердюков Станиславрэ уэрэджыIакIуэ Третьяк Татьянэрэ. Зэхыхьэр къыщызэIуахым абыхэм къыхагъэщащ ЩIымахуэ Олимп джэгухэр Сочэ щыщаублэм ирихьэлIа пшыхьыр «Гуапагъэмрэ дахагъэмрэ дунейр кърагъэлынущ» къыхуеджэныгъэм зэрыщIэтыр.
А пщыхьэщхьэм Налшык хъуат Кавказым и макъамэм и къалащхьэ. Илъэс епщыкIузанэ хъуауэ ирагъэкIуэкI мы Iуэхур. Абы щагъэлъэпIащ Урысейм, Кавказым и щэнхабзэм, макъамэ гъуазджэм хэлъхьэныгъэфI хуэзыщIа уэрэджыIакIуэ цIэрыIуэхэр. Апхуэдэхэщ Адыгэ Республикэм щIыхь зиIэ и артист Елдар Айдэмыр, УФ-м щIыхь зиIэ и артист, КъБР-м и Музыкэ театрым и уэрэ- джыIакIуэ Ташло Алий, Къуэдз Iэбубэчыр зи художественнэ унафэщI «Макъамэ» пшынауэ ансамблыр, Евкуровэ Алинэ (Ингуш Республикэ), Катчиев Руслан (КъШР), Ингуш, Осетие Ипщэ республикэхэм щIыхь зиIэ я артисткэ Кърым Иринэ, Урысейми нэгъуэщI щIыпIэхэми цIэрыIуэ щыхъуа ди хэкуэгъу уэрэджыIакIуэ Мерибель, КъБР-м, КъШР-м, ИР-м я цIыхубэ артисткэ Сокъур Ольгэ, композитор, уэрэджыIакIуэ Лий Аслъэн, Аслъэн Iэсият, Къэбэрдей-Балъкъэр, Ингуш, Осетие Ипщэ республикэхэм щIыхь зиIэ я артисткэ Даур Иринэ, УФ-м щIыхь зиIэ и артист Царикати Феликс, КъБР-м щIыхь зиIэ и артист Текуев Амур.
Пшыхьым цIыху куэд кърихьэлIат. УэрэджыIакIуэ нэхъыфIхэм хуагъэфэща «Дыщэ микрофон» саугъэтымрэ щIыхь тхылъымрэ иратын папщIэ утыкум ирагъэблэгъащ КъБР-м гъуазджэхэмкIэ щIыхь зиIэ и лэжьакIуэ, Урысей Артиадэм и лауреат, режиссёр Шэрджэс Мухьэмэд, УФ-м и цIыхубэ артисткэ Гъэсашэ Наталье, Налшык къалэм и бзылъхугъэхэм я зэгухьэныгъэм и унафэщI Дыджэш Лидэ, Урыс къэрал драмэ театрым и артист Балъкъэр Юрэ, «9 волна» макъамэ телеканалым и унафэщI Катчиевэ Лианэ, КъБР-м Егъэджэныгъэмрэ щIэныгъэмкIэ и министерствэм и нэIэм щIэт Сабий творчествэмкIэ унэм и унафэщI, УФ-м щэнхабзэмкIэ щIыхь зиIэ и лэжьакIуэ Безрокъуэ Еленэ, КъБР-м щIыхь зиIэ и ухуакIуэ Къущхьэ Руслан, «1 КъБР» телеканалым и унафэщI Дроздов Игорь, Коммунист партым и Къэбэрдей-Балъкъэр республикэ комитетым и япэ секретарь, «Эльбрус» эксперт клубым и унафэщI Пащты Борис, илъэсым и хьэрычэтыщIэ нэхъыфIу къалъыта (Налшык къалэ) Назаровэ Ксение, ГъуазджэхэмкIэ Кавказ Ищхъэрэ институтым и проректор, философие щIэныгъэхэм я доктор, профессор Эфендиев ФуIэд.
Бейтыгъуэн Iэуес жиIащ Кавказым и хэгъуэгухэм я щэнхабзэ хъугъуэфIыгъуэхэмкIэ зэхъуэжэныр, щIыналъэм и макъамэ, къафэ гъуазджэм пашэ щыхъуахэр Урысей, дунейпсо утыку ишэныр, уэрэджыIакIуэ, къэфакIуэ цIэрыIуэхэр зэрыгъэцIыхуныр, абыхэм яку дэлъ зэпыщIэныгъэр, зэныбжьэгъугъэр гъэбыдэныр арткомитетым и къалэн нэхъыщхьэу къызэрынэжыр. Пшыхьым хэтахэм, абы кърихьэлIахэм Бейтыгъуэн Iэуес ехъуэхъуащ мамырыгъэ, ехъулIэныгъэ, узыншагъэ, насып яIэну, гуфIэгъуэрэ дэрэжэгъуэрэ щымыщIэну.
«Дыщэ микрофон» саугъэтыр зылъыса артистхэм къадэкIуэу, пшыхьыр ягъэдэхащ, зэхуэсахэм я гукъыдэжыр къаIэтащ КъБР-м и къэрал филармонием и уэрэджыIакIуэ Тхьэзэплъ Залинэ, Уэзрокъуэ Чэрим, Третьяк Татьянэ, УФ-м и композиторхэм я зэгухьэныгъэм хэт, Москва щыщ композитор икIи уэрэджыIакIуэ Бекерман Павел, «Аса-стайл» къэфакIуэ гупым, Романихинэ Иринэ зи художественнэ унафэщI, КъБКъУ-м къафэмкIэ и «Каллисто» театрым.
Пшыхьым зыкъригъэхьэлIащ УФ-м и ТхакIуэхэм я зэгухьэныгъэм хэт, Сокъур Ольгэ и гъусэу уэрэд зыбжанэ зытха Росинская Ольгэ. А уэрэдхэм ящыщ зыбжани мы пщыхьэщхьэм ягъэзэщIащ.
ТЕКIУЖЬ Заретэ.
Сурэтхэр Къарей Элинэ трихащ.
